Jhb-verkeersligte ŉ prioriteit, sê Gautengse regeringArgieffoto (Foto: Siobhan Dolezal/Pixabay) Die Gautengse regering het sy toewyding bevestig om met gemeenskappe saam te werk om probleme met verkeersligte te takel. Die provinsiale departement van paaie en vervoer sê hy wil die probleme op provinsiale paaie in die Johannesburgse munisipaliteit aanspreek ná hy die instandhouding oorgeneem het van die Johannesburgse Paaie-agentskap (JRA). Jacob Mamabolo, LUR vir openbare vervoer en padinfrastruktuur, het in ŉ verklaring gesê sy departement het die instandhouding van 250 verkeersligte (uit meer as 2 000 verkeersligte) by die JRA oorgeneem ná die entiteit versuim het om te voldoen aan die Suid-Afrikaanse Inkomstediens. Die departement kon dus nie die JRA betaal nie. “Die departement het besluit om padveiligheid en slim mobiliteit te prioritiseer ná JRA se probleme met die SAID aan die lig gekom het. Interne kapasiteit is geskep om die 250 verkeersligte uit meer as 2 000 in die stad oor te neem.” Sedert die departement die instandhouding in April 2022 oorgeneem het, is beduidende vordering reeds gemaak om verkeersligte te herstel, insluitend Columbinelaan en die R82, die R101 en Olifantsfonteinweg, Swartkoppiesweg en Kliprivierrylaan, asook Witkoppenweg en Montecasinorylaan. “Ons het ook ŉ rits digitale platforms beskikbaar gemaak vir padgebruikers om foute aan te meld of verkeersligte wat buite werking is. Ek is baie tevrede met die werk wat ons tegniese spanne reeds verrig het om seker te maak foute word binne ŉ redelike tydperk herstel,” het Mamabolo bygevoeg. Lede van die publiek word aangemoedig om foute met verkeersligte per e-pos aan te meld by [email protected] of gebruik die Android-app PotholeFixingGP om instandhoudingskwessies soos slaggate, padmerkers of gras wat gesny moet word, aan te meld.